Diari Oficial de la Generalitat Valenciana


Sumari del DOGV 6538, del 08-06-2011 (2011/6413)

RESOLUCIÓ de 20 de maig de 2011, de la Direcció General d'Energia, per la qual s'atorga a Red Eléctrica de España, SAU, l'autorització administrativa per a l'ampliació de la subestació transformadora de 220/66/20 kV, denominada ST Elda (actualment ST Petrer Est), ubicada en el terme municipal de Petrer, província d'Alacant, en la part de xarxa de transport d'energia elèctrica, s'aprova el projecte d'execució i es declara, en concret, la seua utilitat pública. Expedient número ATRCCT/2009/95/03.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6538

Data del DOGV
:   08-06-2011

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2011/6413


Data del document
:   20-05-2011

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * empresa privada

RESOLUCIÓ de 20 de maig de 2011, de la Direcció General d'Energia, per la qual s'atorga a Red Eléctrica de España, SAU, l'autorització administrativa per a l'ampliació de la subestació transformadora de 220/66/20 kV, denominada ST Elda (actualment ST Petrer Est), ubicada en el terme municipal de Petrer, província d'Alacant, en la part de xarxa de transport d'energia elèctrica, s'aprova el projecte d'execució i es declara, en concret, la seua utilitat pública. Expedient número ATRCCT/2009/95/03.  
  
 [2011/6413]  
  
Vist l'escrit presentat per Red Eléctrica de España, SAU, domiciliada a l'efecte de notificacions a l'avinguda de Manoteras, 20, 28049 Madrid, amb data 30 de desembre de 2009 davant del Servici Territorial d'Energia d'Alacant, en què sol·licita que se li concedisca autorització administrativa per a l'ampliació de la subestació transformadora de 220/66/20 kV, denominada ST Elda, ubicada en el km 371 de l'autovia Madrid-Alacant, en el terme municipal de Petrer, província d'Alacant (ATRCCT/2009/95/03).  
Al mencionat escrit, s'adjunta el projecte tècnic de l'esmentada instal·lació, firmat pel tècnic competent i visat pel col·legi oficial corresponent amb data 28 de desembre de 2009.  
Resultant que, d'acord amb el que establix l'article 36.3 de la Llei 54/1997, de 27 de novembre, del Sector Elèctric, en la modificació donada per la Llei 17/2007, de 4 de juliol, i amb el Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, va ser sol·licitat per part d'esta Direcció General d'Energia a la Direcció General de Política Energètica i Mines del Ministeri d'Indústria, Turisme i Comerç, un informe a fi de consignar les possibles afeccions de la projectada instal·lació als plans de desenvolupament de la xarxa, a la gestió tècnica del sistema i al règim econòmic regulat en la vigent normativa elèctrica.  
A l'efecte, amb data 12 de març de 2010 consta un informe favorable emés per la Direcció General de Política Energètica i Mines del Ministeri d'Indústria, Turisme i Comerç, per a l'ampliació de la subestació a 220/66/20 kV de Petrer Est (denominada anteriorment ST Elda), a la província d'Alacant, ja que es considera que es tracta d'una instal·lació de transport secundari i vist en el document de Planificació dels Sectors d'Electricitat i Gas 2008-2016, aprovat per Acord del Consell de Ministres de 30 de maig de 2008.  
Resultant que la sol·licitud va ser exposada a la corresponent informació pública de conformitat amb la Llei 54/1997, de 27 de novembre, del Sector Elèctric, modificada per la Llei 17/2007, en el Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia, i en l'article 9 del Decret 88/2005, de 29 d'abril, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, així com en el Decret 32/2006, de 10 de març, del Consell de la Generalitat, pel qual es modifica el Decret 162/90, de 15 d'octubre, pel qual s'aprova el reglament per a l'execució de la Llei 2/1989, de 3 de març, de la Generalitat d'Impacte Ambiental, per mitjà d'anunci en el Butlletí Oficial de la Província d'Alacant de 17 de juny de 2010, en el Diari Oficial de la Comunitat Valenciana de 25 de juny de 2010, en el diari de premsa La Verdad de 23 de juny de 2010, i en el tauler d'anuncis de l'Ajuntament de Petrer.  
  
D'acord amb la documentació que hi ha en l'expedient, no s'han presentat al·legacions a la mencionada sol·licitud.  
Resultant que, de conformitat amb el que establix l'article 9 del Reial Decret Legislatiu 1/2008, d'11 de gener, s'ha procedit a emetre consulta a les administracions públiques afectades per a la definició de l'amplitud i del nivell de detall de l'estudi d'impacte ambiental.  
  
Resultant que, de conformitat amb el mencionat Decret 88/2005, es va traslladar a l'Ajuntament de Petrer la separata del projecte de la instal·lació sol·licitada per afectar béns, instal·lacions, obres o servicis, centres o zones dependents d'este organisme, a l'efecte de prestar-ne la conformitat o l'oposició, i simultàniament es va traslladar al referit ajuntament i d'acord amb l'article 75 de la Llei 16/2003, de 17 de desembre, i el 72 de la Llei 16/2008, de 22 de desembre, els dos de Mesures Fiscals, de Gestió Administrativa i Financera i d'Organització de la Generalitat, en que se sol·licita un informe sobre l'adaptació del projecte al planejament urbanístic que siga d'aplicació.  
Figura en l'expedient l'informe sol·licitat, per mitjà del qual es manifesta per l'Ajuntament, en síntesi, el següent:  
- 1. Que pel que fa al projecte facilitat, es modifica el traçat del camí existent titularitat del Ministeri de Foment, i es desvia al límit oest de l'ampliació projectada, per la qual cosa necessitarà l'informe favorable d'este organisme. 2. Que l'Ajuntament està desenvolupant un sector de sòl urbanitzable UZO-3 d'ús industrial i té previst un vial paral·lel a l'autovia de connexió amb el polígon industrial amb el nus existent junt amb l'actual subestació elèctrica, i es preveu ampliar el camí existent fins als 10 metres d'amplària, camí que el projecte preveu eliminar i substituir, per la qual cosa el nou traçat haurà de respectar l'amplària prevista en l'actuació municipal. 3. Respecte de l'adaptació al planejament urbanístic indica que els terrenys estan classificats com a sòl no urbanitzable comú, tipus D, regulat en les normes urbanístiques vigents a les quals s'ajustarà el projecte.  
  
Traslladat el mencionat informe a l'empresa peticionària, va contestar manifestant en síntesi el següent:  
1. Que aporta resolució de la Demarcació de Carreteres de l'Estat en la Comunitat Valenciana del Ministeri de Foment per la qual s'autoritza, per la qual cosa a l'autovia es referix, les obres consistents en l'ampliació de la subestació elèctrica i desviació de camí existent, en el marge dret de la A-31, a l'altura del PK 200,600, amb les condicions que conté la mencionada autorització, i manifesta que la desviació del camí i el nou traçat s'executarà de conformitat amb esta i amb la normativa municipal vigent. 2. Que quant a l'adaptació al planejament urbanístic, el projecte tracta de l'ampliació d'una subestació transformadora existent i que, a més, està prevista en el document de Planificació dels Sectors d'Electricitat i Gas 2008-2016.  
  
L'escrit de contestació va ser remés novament a l'Ajuntament de Petrer, sense que conste en l'expedient cap manifestació respecte d'això.  
Igualment, acompanyada en este tràmit de l'expedient, la resolució d'autorització de la Demarcació de Carreteres de l'Estat del Ministeri de Foment, amb les condicions que conté esta, Iberdrola Distribución Eléctrica, SAU, va presentar escrit individualitzat, que consta en l'expedient, i donar la conformitat de l'empresa peticionària amb les condicions referides.  
Resultant que, d'acord amb el que establix el referit Decret 88/2005, de 29 d'abril, es va remetre la separata del projecte tècnic de la instal·lació a les distintes administracions, als organismes i a les empreses de servici públic o d'interés general afectats per la instal·lació elèctrica, a fi que emeteren, si procedia, les oportunes condicions, concretament al següent:  
- Servici Territorial d'Alacant de Planificació i Ordenació Territorial de la Conselleria de Medi Ambient, Aigua, Urbanisme i Habitatge, havent remés l'informe favorable sobre la compatibilitat urbanística i territorial.  
El mencionat informe va ser remés a l'empresa sol·licitant i acceptat per esta.  
Vist l'informe tècnic favorable emés pel Servici Territorial d'Energia d'Alacant i remissió de l'expedient.  
Considerant que amb data 10 de gener de 2011 la Direcció General de Gestió del Medi Natural de la Conselleria de Medi Ambient, Aigua, Urbanisme i Habitatge va formular la Declaració d'Impacte Ambiental, en què s'estimava acceptable només als efectes ambientals i sense perjuí de les autoritzacions sectorials que se li apliquen, el projecte d'ampliació de la subestació transformadora ST Elda, segons el que preveu el projecte, l'estudi d'impacte ambiental i la resta de documentació que hi ha en l'expedient i amb les condicions que s'arrepleguen en la part dispositiva de la present resolució.  
Considerant que, d'acord amb la documentació que hi ha en l'expedient, l'ampliació sol·licitada s'executarà en el mateix emplaçament de l'actual ST Elda, la ubicació del qual es localitza, des del camí que comença des de l'eixida de l'autovia N-330, en el punt quilomètric PK 371 a Petrer, província d'Alacant.  
Resultant que el projecte presentat disposa entre la seua documentació dels plans pertinents a escala adequada, està prou detallat i conté una relació concreta i individualitzada dels béns i els drets afectats.  
  
Considerant que la sol·licitud i documentació adjunta té una definició i concreció de les característiques tècniques que garantixen la màxima seguretat i la millor funcionalitat de la subestació transformadora, i estos són els paràmetres que condicionen i obliguen principalment a adoptar l'establiment de la instal·lació elèctrica, amb independència de les afeccions que a tercers puguen representar i això sense perjuí d'indemnitzar adequadament estes.  
Considerant que, d'acord amb l'article 5 del Reial Decret 1955/2000, les instal·lacions l'autorització de les quals se sol·licita constituïxen instal·lacions de xarxes de transport elèctrica.  
Considerant que, d'acord amb el projecte presentat, tenint en compte les condicions de saturació de càrregues de les alimentacions actuals que es realitzen des de les subestacions d'Elda, principalment, i la de Petrer, la finalitat de l'ampliació sol·licitada és poder donar solució a les necessitats relatives a la potència disponible i a la qualitat en el servici existents, a més d'aquelles creades com a conseqüència de les actuacions industrials i residencials a desenvolupar en un futur pròxim, junt amb l'augment vegetatiu que s'han posat de manifest en esta zona geogràfica.  
Considerant que el títol VI de la Llei 54/1997, de 27 de novembre, del Sector Elèctric, modificada per la Llei 17/2007, de 4 de juliol (BOE 05.07.2007), establix que les autoritzacions d'instal·lacions d'energia elèctrica seran atorgades per l'administració, sense perjuí de les concessions i les autoritzacions que siguen necessàries, d'acord amb altres disposicions que siguen aplicables i, en especial, les relatives a l'ordenació del territori i al medi ambient.  
Considerant que, d'acord amb el que establix l'article 3.3.c de la Llei 54/1997, modificada per la Llei 17/2007, de 4 de juliol, correspon a les comunitats autònomes autoritzar les instal·lacions elèctriques de transport secundari i distribució que no excedisquen de l'àmbit territorial de la comunitat autònoma.  
Considerant que la sol·licitud ha complit els tràmits establits en la Llei 54/1997, de 27 de novembre, del Sector Elèctric, i en el Reial Decret 1955/2000, d'1 de desembre, pel qual es regulen les activitats de transport, distribució comercialització i procediments d'autorització d'instal·lacions d'energia elèctrica, així com en el Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat.  
  
Considerant la Direcció General d'Energia competent per a la resolució del present expedient, d'acord amb el que establix l'article 18 del Decret 117/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.  
Esta Direcció General d'Energia resol:  
  
Primer  
Atorgar a Red Eléctrica de España, SAU, l'autorització administrativa per a l'ampliació de la subestació transformadora de 220/66/20 kV denominada ST Elda, actualment ST Petrer Est, ubicada en el km 371 de l'autovia Madrid-Alacant, en el terme municipal de Petrer, província d'Alacant, respecte les instal·lacions de transport d'energia elèctrica i les característiques principals de les quals són:  
- Sistema elèctric de 220 kV:  
L'arribada a la subestació es realitza a través de línies aèries fins als suports de conversió on es transformen en subterranis per a la seua connexió amb el sistema GIS, que està instal·lat en l'interior de l'edifici. Disposa d'aïllament en hexafluorur de sofre (SF6), i la seua configuració és de doble barra amb adaptament i està compost per set posicions: dos cel·les de línia; quatre cel·les de transformador -les dos amb arribada en cable aïllat-; i una cel·la d'adaptament de barres i mesura. Es deixa l'espai necessari per a l'ampliació de dos posicions de línia futures.  
  
Servicis auxiliars: constituïts per dos sistemes de tensió, de corrent alterna amb dos transformadors de potència de 250 kVA cada un i relació de transformació 20/0,420-0,242 kV, i de corrent continu -equips compactes rectificador-bateria-.  
- Un edifici prefabricat de formigó armat on s'ubicarà el sistema de 220 kV i l'equipament d'un sistema per al control, protecció i comunicació, compatible amb els sistemes instal·lats de 66 kV i 20 kV. Finalment, el tancament perimetral és de malla metàl·lica sobre blocs de formigó.  
  
- Pressupost: 4.905.742,63 euros.  
  
Segon  
Aprovar el projecte d'execució per a l'ampliació de la subestació citada en el punt primer de la present resolució, firmat pel tècnic competent i visat pel col·legi oficial corresponent amb data 28 de desembre de 2009.  
La present resolució està sotmesa a les condicions següents:  
  
a) El seu atorgament es realitza sense perjuí de les concessions i les autoritzacions que siguen necessàries, d'acord amb altres disposicions que siguen aplicables i, en especial, les relatives a l'ordenació de territori i al medi ambient.  
b) La instal·lació que s'ha d'executar complirà els reglaments aplicables a este tipus d'instal·lacions, i en particular amb el que establix el Reial Decret 3275/1982, de 12 de novembre, sobre condicions tècniques i garanties de seguretat en centrals elèctriques, subestacions i centres de transformació i les seues instruccions tècniques complementàries. En tot cas, Red Eléctrica de España, SAU, haurà d'observar els preceptes, les mesures i les condicions que s'establisquen en la legislació aplicable a l'activitat de transport d'energia elèctrica.  
c) Les instal·lacions hauran de realitzar-se segons el projecte presentat. En el cas que fóra necessari introduir-hi modificacions respecte de la documentació presentada, el titular de la present autorització haurà de sol·licitar a esta Direcció General la corresponent autorització.  
d) El termini previst per a l'execució de les instal·lacions és de díhuit mesos comptadors de l'endemà d'aquell en què s'obtinga la disponibilitat legal per a procedir a l'ocupació material de tots els terrenys necessaris per a l'execució de les instal·lacions. No obstant això, amb anterioritat a l'acabament del mencionat termini, Red Eléctrica de España, SAU, podrà sol·licitar una ampliació d'este mateix per mitjà d'una sol·licitud motivada davant d'esta Direcció General d'Energia.  
e) El titular donarà compte de la terminació de les obres al Servici Territorial d'Energia d'Alacant a l'efecte de la sol·licitud d'autorització d'explotació, a la qual s'adjuntarà un certificat de direcció i final d'obra subscrit pel tècnic facultatiu competent, i acreditarà que és d'acord amb els reglaments tècnics en la matèria, segons s'establix en la normativa vigent per als projectes d'instal·lacions elèctriques i igualment respecte a l'autorització administrativa i el projecte d'execució aprovat.  
  
f) L'administració deixarà sense efecte la present resolució en qualsevol moment en què observe l'incompliment de les condicions imposades en esta.  
g) Condicions d'orde mediambiental arreplegades en la Declaració d'Impacte Ambiental de 10 de gener de 2011.  
1. Durant les obres, s'adoptaran les mesures de seguiment que establisca la Direcció General competent en patrimoni cultural valencià. En tot cas, qualsevulla troballa d'índole arqueològica, implicarà la suspensió d'estes i es comunicarà immediatament a l'administració competent.  
2. Els treballs han d'ajustar-se a les normes de seguretat en prevenció d'incendis forestals, establides en el Decret 7/2004, de 23 de gener, donada la proximitat a sòl forestal.  
3. Haurà d'assegurar-se que no hi ha afecció per abocaments durant la fase constructiva a la zona humida embassament d'Elda, per mitjà de l'adopció de les mesures correctores i de vigilància, proposades en l'estudi d'impacte ambiental, d'acord amb l'informe d'1 d'abril de 2010, del Servici d'Espais Naturals.  
4. Es procedirà a la correcta gestió dels residus generats. En este sentit, està totalment prohibida la crema de matèria vegetal retirada.  
  
5. Hauran d'adoptar-se les condicions (mesures d'integració paisatgística i programa d'implementació) fixades en l'estudi d'integració paisatgística que acompanya al projecte, d'acord amb el contingut de l'informe de 12 de març de 2010, del Servici de Paisatge.  
6. Finalitzades les obres, es restauraran a les condicions inicials les àrees que s'hagen vist alterades.  
7. S'adoptaran els aspectes regulats en el Reial Decret 795/2010, de 16 de juny, en relació amb l'ús de gasos fluorats.  
8. Les accions incloses en el Programa de Vigilància Ambiental hauran de documentar-se a l'efecte d'acreditar l'adopció i l'execució de les mesures preventives i correctores proposades i la comprovació de la seua eficàcia.  
9. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, hauran de ser comunicats a l'òrgan ambiental competent que establirà, si procedix, l'aplicació de noves mesures correctores.  
  
Tercer  
Declarar, en concret, la utilitat pública de l'establiment de la instal·lació de la subestació elèctrica autoritzada en el punt primer de la present resolució, la qual cosa porta implícita la necessitat ocupació dels béns i els drets afectats i implica la urgent ocupació d'estos als efectes de l'article 52 de la Llei d'Expropiació Forçosa, i es concreten en una afecció les finques particulars, incloses en la relació annexa, amb l'abast i els efectes previstos en l'article 56 de la Llei 54/1997, de 27 de novembre, del Sector Elèctric, i els articles 157.1, 158, 159, 160 i 162.3 del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
  
  
Quart  
Publicar i notificar la present resolució, d'acord amb el que establix l'article 10 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, i se significa que la publicació d'esta es realitzarà igualment als efectes que determina l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, de modificació de l'anterior, de notificació de la present resolució als titulars desconeguts o amb domicili ignorat o a aquells en què, intentada la notificació, no s'haguera pogut realitzar.  
  
Contra la present resolució, que no posa fi a la via administrativa, es podrà interposar recurs d'alçada davant del secretari autonòmic d'Infraestructures i Transport en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.  
  
  
València, 20 de maig de 2011.- El director general d'Energia: Antonio Cejalvo Lapeña.  
La relació de béns i drets afectats pel projecte d'ampliació, aprovat de la ST Elda, és la següent:  
Terme municipal de Petrer (Alacant)  
  
  
  
  
  
  
  
\* \* \* \* \* \* \* \*  
  
  
  
  
La relación de bienes y derechos afectados por el proyecto de ampliación aprobado de la ST Elda, es la siguiente:  
Termino municipal de Petrer (Alicante)  
  
